## Informatīvais ziņojums par Latvijas Republikas nacionālajām pozīcijām par Eiropas Savienības Nodarbinātības, sociālās politikas, veselības un patērētāju lietu Ministru padomes 2012. gada 6.-7.decembra sanāksmē izskatāmajiem Veselības ministrijas un Zemkopības ministrijas kompetences jautājumiem

2012. gada 6.-7.decembrī Beļģijā, Briselē notiks kārtējā Eiropas Savienības (turpmāk tekstā - ES) Nodarbinātības, sociālās politikas, veselības un patērētāju lietu Ministru padomes (EPSCO) sanāksme, kuras darba kārtībā ir ietverti 3 Veselības ministrijas kompetencē esošie jautājumi un 1 Zemkopības ministrijas kompetencē esošs jautājums lemjošajā daļā un 9 jautājumi informatīvajā daļā.

##### 1. Darba kārtība

**1.1 Lemjošā daļa:**

**1.1.1.** Priekšlikums Eiropas Parlamenta un Padomes Regulai, ar ko groza Direktīvas 1999/4/EK, 2000/36/EK, 2001/111/EK, 2001/113EK un 2001/114/EK attiecībā uz Komisijas piešķiramajām pilnvarām (*Proposal for a Regulation of the European Parliament and of the Council amending Directives 1999/4/EC, 2000/36/EC, 2001/111/EC, 2001/113/EC and 2001/114/EC as regards the powers to be conferred on the Commission*);

**1.1.2.** Eiropas Parlamenta un Padomes lēmums par nopietniem pārrobežu veselības apdraudējumiem (*Decision of the European Parliament and of the Council on serious cross-border threats to health*);

**1.1.3.** Padomes secinājumu projekts „Veselīga novecošana visa dzīves cikla garumā” *(Draft Council conclusions on „Healthy Ageing across the Lifecycle”);*

**1.1.4.** Padomes secinājumu projekts par orgānu ziedošanu un transplantāciju *(Draft Council Conclusions on Organ Donation and Transplantation)*.

**1.2. Informatīvā daļa:**

Priekšlikums Eiropas Parlamenta un Padomes Regulai, ar kuru tiek izveidota Veselības un izaugsmes programma, trešā daudzgadējā Eiropas Savienības rīcības programma veselības jomā 2014. – 2020.gadiem un atceļ Lēmumu Nr.1350/2007/EK

- Informācija no Prezidentūras

Priekšlikumu Eiropas Parlamenta un Padomes direktīvai par to pasākumu pārredzamību, ar kuriem reglamentē cilvēkiem paredzētu zāļu cenas, un par to iekļaušanu valsts veselības apdrošināšanas sistēmu tvērumā

- Informācija no Komisijas

Priekšlikums Eiropas Parlamenta un Padomes Regulai, kas attiecas uz medicīniskām ierīcēm un ar ko groza Direktīvu 2001/83/EK, Regulu (EK) Nr. 178/2002 un Regulu (EK) Nr. 1223/2009 un Priekšlikums  Eiropas Parlamenta un Padomes Regula par *in vitro* diagnostikas medicīniskām ierīcēm un Vienotā Rīcības Plāna par medicīnas ierīcēm pēc PIP krīzes īstenošanas progress

- Informācija no Komisijas

Priekšlikums Eiropas Parlamenta un Padomes Regulai par zīdaiņiem un bērniem paredzētu pārtiku speciāliem medicīniskiem nolūkiem

- Informācija no Prezidentūras

Pētījums par ES ietvara par sāls samazināšanu īstenošanu

- Informācija no Komisijas

Direktīvas par pacientu tiesību piemērošanu pārrobežu veselības aprūpē ieviešana

- Informācija no Komisijas

Pasaules Veselības organizācijas (PVO) Vispārējās konvencijas par tabakas uzraudzību ceturtā Pušu konference

- Informācija no Komisijas un Prezidentūras

Augsta līmeņa sabiedrības veselības darba grupa

- Informācija no Prezidentūras

Azbesta veselības draudi: strādājot pretī vienotai ES stratēģijai

- Informācija no Itālijas delegācijas

**2. Latvijas pozīcija:**

**2.1. Priekšlikums Eiropas Parlamenta un Padomes Regulai, ar ko groza Direktīvas 1999/4/EK, 2000/36/EK, 2001/111/EK, 2001/113EK un 2001/114/EK attiecībā uz Komisijas piešķiramajām pilnvarām.**

*Proposal for a Regulation of the European Parliament and of the Council amending Directives 1999/4/EC, 2000/36/EC, 2001/111/EC, 2001/113/EC and 2001/114/EC as regards the powers to be conferred on the Commission*

Regulas priekšlikuma mērķis ir identificēt deleģētās un īstenošanas pilnvaras, kas būtu jāpiešķir Komisijai attiecībā uz Direktīvām 1999/4/EK (kafija un cigoriņi), 2000/36/EK (kakao un šokolāde), 2001/111/EK (cukurs), 2001/113/EK (džemi, želejas, marmelādes un kastaņu biezenis) un 2001/114/EK(dehidrēts piens), un noteikt atbilstošu procedūru šo aktu pieņemšanai jaunajā juridiskajā kontekstā, kas radies, stājoties spēkā LESD 290. un 291.pantam.

**Latvijas pozīcija:**

**Latvija atbalsta Regulas priekšlikumu**, ar kuru groza pārtikas jomas vertikālās direktīvas (kakao un šokolāde; cukurs; kafija un cigoriņi; džemi, želejas, marmelādes un kastaņu biezenis; dehidrētais piens), attiecībā uz Eiropas Komisijai piešķiramajām pilnvarām **un atbalsta vispārējās pieejas panākšanu** 6.-7.12.2012. Eiropas Savienības Nodarbinātības, sociālās politikas, veselības un patērētāju lietu ministru padomē.

**Latvija ir gandarīta** par panākto kompromisu attiecībā uz Komisijas pilnvarām, kas neparedz tiesības grozīt produktu definīcijas.

**Tāpat Latvija norāda**, ka Priekšlikums atvieglos veikt priekšlikumā ietverto direktīvu grozījumus, lai ņemtu vērā starptautisko standartu jaunākās prasības un/vai tehnikas attīstību.

**2.2. Eiropas Parlamenta un Padomes lēmums par nopietniem pārrobežu veselības apdraudējumiem.**

*Decision of the European Parliament and of the Council on serious cross-border threats to health*

Lēmums paredz noteikumus nopietnu pārrobežu apdraudējumu veselībai monitoringam, agrīnai brīdināšanai un apkarošanai, kā arī gatavības un reaģēšanas plānošanai attiecībā uz šīm aktivitātēm. Lēmuma mērķis ir atbalstīt nopietnu slimību pārrobežu izplatīšanās novēršanu un kontroli, un novērst citus nopietnus pārrobežu apdraudējumus veselībai. Lēmums paredz virkni pasākumu ES dalībvalstu sadarbības nostiprināšanai gatavības un reaģēšanas plānošanā, epidemioloģiskajā uzraudzībā, monitoringa tīklu un agrīnās brīdināšanas un reaģēšanas sistēmas izveidē, kopīgā medicīnisko pretlīdzekļu, tostarp vakcīnu, iepirkšanā.

Lai nodrošinātu efektīvāku reaģēšanu uz nopietniem cilvēku veselības apdraudējumiem, lēmums paredz dalībvalstu darbību saskaņošanu sagatavotības plānošanas jomā. Šim nolūkam Komisija nodrošinās koordināciju starp dalībvalstu plāniem un starp nozarēm un atbalstīs dalībvalstis, tām veidojot medicīnisko pretlīdzekļu vienotu iepirkuma mehānismu.Situācijās, kad kāda no dalībvalstīm ir izziņojusi brīdinājumu par nopietnu veselības apdraudējumu, ko nav izraisījusi infekcijas slimība, tiks organizēts *ad hoc* monitorigs nepieciešamās informācijas un riska novērtējumam vajadzīgo datu nodrošināšanai un radušos apdraudējumu uzraudzībai. Infekcijas slimības joprojām tiks uzraudzītas tāpat kā līdz šim.

Lēmums paplašina pašreizējās Agrīnās brīdināšanas un reaģēšana sistēmas lietojumu, ietverot tās darbības jomā visus nopietnos veselības apdraudējumus, nevis tikai infekcijas slimības, kā tas ir pašlaik. Ar šo priekšlikumu tiek uzsākta ES dalībvalstu saskaņota sabiedrības veselības riska novērtējuma izveide attiecībā uz bioloģiskas, ķīmiskas, vides vai nezināmas izcelsmes apdraudējumiem krīzes situācijās.

Ar šo lēmumu izveido saskaņotu sistēmu ES rīcībai sabiedrības veselības krīzes situācijā, formalizējot pašreizējo Veselības drošības komiteju, kura tiek veidota no dalībvalstu augsta līmeņa veselības jomas pārstāvjiem, un paplašinot tās pilnvaras, kas ļaus labāk koordinēt dalībvalstu reakciju ārkārtas situācijās sabiedrības veselības jomā.

**Pozīcija tiks apstiprināta ar ministra parakstu, jo jautājums vēl tiek skatīts darba grupā un Padomē tiks skatīts progresa ziņojums.**

**2.3. Padomes secinājumu projekts „Veselīga novecošana visa dzīves cikla garumā”**

*Draft Council conclusions on „Healthy Ageing across the Lifecycle”*

Veselīga novecošana ir nepārtraukts process visa dzīves cikla garumā. Ir būtiski veikt multidisciplināras darbības veselības veicināšanas, slimību profilakses, kā arī veselības un sociālās aprūpes jomā, lai atbalstītu iedzīvotājus šīs pieejas īstenošanā. Tas ietver darbu sabiedriskajā un politiskajā jomā, iesaistot valsts institūcijas un atbilstoši dalībvalstu prioritātēm - ieinteresētās puses visos līmeņos, t.sk., veselības nozares profesionāļus un pacientus, sociālos partnerus un pilsonisko sabiedrību, mediju un ekonomiskos dalībniekus. Tāpat ES Padome atzīst, ka inovatīvas pieejas veselības veicināšanai un slimību profilaksei varētu palīdzēt gados vecākiem cilvēkiem ilgāk saglabāt neatkarību, kā arī uzlabot dzīves kvalitāti.

Laba veselība cilvēkiem strādājošā vecumā sekmē augstāku produktivitāti un citus ieguvumus pilsoņiem un sabiedrībai saskaņā ar stratēģijas *Eiropa 2020: stratēģija gudrai, ilgtspējīgai un integrējošai izaugsme* mērķiem. Līdz ar pašreizējo ekonomisko krīzi un demogrāfiskajiem izaicinājumiem ir parādījusies nepieciešamība pārdomāt pakalpojumu struktūru, lai veicinātu efektīvāku un ilgtspējīgāku veselības aprūpes nozari un vecumam draudzīgāku sabiedrību.

**Latvijas pozīcija:**

Latvija **kopumā atbalsta** ES Padomes secinājumu „Veselīga novecošana visa dzīves cikla garumā” apstiprināšanu.

Latvija **atbalsta** secinājumu projektā paustās vērtības un turpmākos rīcības virzienus un uzskata, ka dažādas veselības veicināšanas programmas ir būtisks ieguldījums slimību profilaksē, kā arī darbnespējas un invaliditātes mazināšanā, kas jo īpaši svarīgi ir tieši gados veciem cilvēkiem.

Latvija **vēlas uzsvērt**, ka būtiska loma iedzīvotāju veselības veicināšanā un aktīva un veselīga dzīves veida veidošanā visas dzīves garumā ir pašvaldībām un dažādām nevalstiskajām organizācijām – gan dažādu aktivitāšu, gan arī piemērotas infrastruktūras attīstīšanā pašvaldībā. Tas attiecināms arī uz gados vecāku cilvēku iesaistīšanu dažādās sabiedrības aktivitātēs un sociālajos procesos.

Latvija atzīmē, ka lai veicinātu pašvaldību un NVO aktīvāku iesaisti veselības veicināšanā, ir svarīgi nodrošināt pašvaldībām un NVO metodisko atbalstu, kā arī operatīvu informācijas pieejamību par aktualitātēm un jaunākajām ar veselības veicināšanu saistītajām iniciatīvām, iespējām finansējuma piesaistei aktivitāšu īstenošanai u.c.

Tāpat ir būtiski atzīmēt arī agrīnas slimību atklāšanas un skrīninga programmu nozīmi saslimšanu profilaksē.

Latvija atbalsta sadarbību ar PVO Eiropas reģionālo birojuveselīgas novecošanas veicināšanas jomā, kā arī pozitīvi vērtē inovatīvu pieeju veselības veicināšanai, slimību profilaksei un hronisku slimību simptomu kontrolei atbalstīšanu.

Latvija uzskata, ka ir būtiski turpināt un stiprināt pētījumus par apkārtējās vides ietekmi uz hronisko slimību attīstību un novecošanos, lai turpinātu attīstīt veselības veicināšanas un slimību profilakses programmas.

**2.4. Padomes secinājumu projekts par orgānu ziedošanu un transplantāciju**

*Draft Council Conclusions on Organ Donation and Transplantation*

Ir svarīgi iedrošināt cilvēkus uzņemties pēc nāves kļūt par orgānu donoriem. Nieru transplantācijas, salīdzinot ar dialīzes procedūrām, uzlabo pacientu dzīves kvalitāti un ir izmaksu efektīvākas, bet pacientiem, kuru dzīvības glābšanai nepieciešams veikt citu orgānu transplantāciju, nav medicīniskas alternatīvas. Lai gan tā ir nacionālā kompetence, ir nepieciešams, lai katra dalībvalsts skaidri definētu un organizētu donoru piekrišanas sistēmas, kā arī, lai nacionālie gaidīšanas saraksti tiktu pārvaldīti caurredzamā veidā. Dalībvalstīs pastāv prasības aizsargāt dzīvos donorus pret potenciālajiem riskiem, fiziskiem un finanšu zaudējumiem, kas saistīti ar orgānu ziedošanas procesu, kā arī prasība nodrošināt brīvprātīgu bezmaksas ziedošanu, kā noteikts 2010. gada 7. jūlija Direktīvā 2010/53/ES par transplantācijai paredzētu cilvēku kvalitātes un drošības standartiem. Ir būtiski veidot caurredzamu un saprotamu komunikāciju, lai stiprinātu sabiedrības uzticību gan dzīvu, gan mirušu donoru orgānu ziedošanas un transplantācijas vērtībai.

**Latvijas pozīcija:**

Latvija kopumā **atbalsta** ES Padomes secinājumu par orgānu ziedošanu un transplantāciju apstiprināšanu un pauž atbalstu tajā izvirzītajiem mērķiem – palielināt orgānu pieejamību, veicināt transplantācijas sistēmas efektivitāti un pieejamību, kā arī uzlabot orgānu transplantācijas kvalitāti un drošību.

Latvijai ir **būtiski**, ka ar ES Padomes secinājumu palīdzību tiek vienmērīgi veicināta gan dzīvu, gan mirušu donoru orgānu ziedošana.

Ņemot vērā veiksmīgo sadarbību Baltijas valstu līmenī, kā arī praktiskos un loģistikas jautājumus, Latvijai **ir prioritāra reģionāla līmeņa sadarbība** orgānu pieejamības nodrošināšanai.

**3. Latvijas delegācija**

Delegācijas vadītājs:

Veselības ministrijas valsts sekretārs R.Muciņš

Delegācijas dalībnieki:

Veselības ministrijas Eiropas lietu un starptautiskās sadarbības nodaļas vadītāja A. Raboviča, Veselības atašejs P. Ancāns, Latvijas Republikas Pastāvīgā pārstāvniecība Eiropas Savienībā, pastāvīgā pārstāvja vietnieks, vēstnieks J. Štālmeistars, Veselības ministrijas Administratīva departamenta direktore K.Zālīte, Veselības ministrijas Komunikācijas nodaļas vadītāja E.Pole, Latvijas prezidentūras Eiropas Savienības Padomē Prezidentūras komunikācijas un sabiedrisko attiecību vadītāja L.Jākobsone.

Veselības ministrs I. Circene

27.11.2012 14:10

1 557

A. Takašovs

67876025, [aleksandrs.takasovs@vm.gov.lv](mailto:aleksandrs.takasovs@vm.gov.lv)